Document ID: 32008R1112

РЕГЛАМЕНТ (ЕО) № 1112/2008 НА КОМИСИЯТА
от 10 ноември 2008 година
за изменение на Регламент (ЕО) № 1731/2006 за определяне на специални подробни правила за прилагането на възстановявания при износ за някои консерви от говеждо и телешко месо
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 170 във връзка с член 4 от него,
като има предвид, че:
(1)
Регламент (ЕО) № 1731/2006 на Комисията (2) предвижда необходимите мерки и условия за гарантиране на това, че консервираните продукти, допустими за възстановявания при износ, са произведени единствено от говеждо и телешко месо и че месото е с произход от Общността.
(2)
Бе доказано, че ограниченията, наложени с Регламент (ЕО) № 1731/2006 по отношение на представянето на месото на митническите органи, създават практически и ненужни проблеми на съответните оператори. Освен това ограниченията, наложени с регламента по отношение на изпълнението на формалностите при износа, усложняват задачите на митническите органи в тези държави-членки, в които вече се прилагат електронни митнически системи.
(3)
За да се улесни прилагането на Регламент (ЕО) № 1731/2006, условията, свързани с представянето на месото пред митническите органи, и съответните формалности при износ следва да бъдат опростени, като в същото време се гарантират ефективността и прозрачността на контрола от страна на митническите органи.
(4)
Регламент (ЕО) № 1731/2006 следва съответно да бъде изменен.
(5)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1731/2006 се изменя, както следва:
1.
В член 3, параграф 1 третата алинея се заменя със следния текст:
„Месото се представя и етикетира по начин, който гарантира, че то е с ясна идентификация и може лесно да бъде свързано с придружаващата декларация.“
2.
В член 6 параграф 1 се заменя със следния текст:
„1. Операторите вписват референтния номер на декларацията/ите, посочена/и в член 3, параграф 1 от настоящия регламент, в декларацията/ите за износ, посочена/и в член 5 от Регламент (ЕО) № 800/1999, заедно с количествата и подробни данни за идентификацията на изнасяните консервирани продукти, съответстващи на всяка декларация.“
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 10 ноември 2008 година.

Labels: 3
17